……………………………………

…………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО И ХРАНИТЕ**  **Г-Н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

**ДОКЛАД**

от Александър Йоцев – заместник-министър на земеделието и храните

**Относно:** Проект на Наредба за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“

**уважаемИ госпоДИН МИНИСТЪР,**

На основание чл. 66 във връзка с чл. 65, т. 1 и т. 4 от Закона за подпомагане на земеделските производители, внасям за одобрение проект на Наредба за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“.

**Причини, които налагат приемането на акта**

С приемането на Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (Регламент (ЕС) 2021/2115), сектор „Плодове и зеленчуци“ се подкрепя посредством избрани видове интервенции по чл. 47 от същия регламент, а сектор „Мляко и млечни продукти“, посредством избрани видове интервенции по чл. 67, заложени в Стратегическия план за развитие на земеделието и селските райони на Република България за периода 2023 – 2027 г. (Стратегическия план).

Интервенциите в сектор „Мляко и млечни продукти“ ще се прилагат за първи път. Съгласно чл. 67, параграф 1, б. „б“ от Регламент (ЕС) 2021/2115 ще бъде допустимо оперативни програми в сектор „Мляко и млечни продукти“ освен от организации на производители (ОП) и асоциации на организации на производители (АОП) да се изпълняват и от групи на производители (ГП). Групите на производители са допустими бенефициенти и по чл. 77 от Регламент (ЕС) 2021/2115, както и по редица други интервенции, финансирани от ЕЗФРСР.

На 07.12.2022 г. Европейската комисия одобри Стратегическия план, в който са заложени за изпълнение интервенции в секторите „Плодове и зеленчуци“ и „Мляко и млечни продукти“. С приемането на Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.) е създадена законовата рамка, която дава възможност за прилагане на Стратегическия план от началото на 2023 година. Със същия е въведена и законовата делегация за издаване на подзаконовите нормативни актове за видовете интервенции за отделните сектори. В тази връзка следва да бъде приета Наредба за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“.

В предложения проект на Наредба се уреждат общите положения, свързани с подпомаганите интервенции и дейности, финансовите условия за подпомагане и недопустимост за двойно финансиране, общите изисквания към кандидатите и реда за кандидатстване по всяка интервенция, както и условията за изплащането на финансовата помощ, контрола върху изпълнението на дейностите, мониторинга и докладването пред Европейската комисия за прилагането на интервенциите, заложени в Стратегическия план.

С оглед одобрения Стратегически план проектът на Наредба регламентира одобрението на оперативните програми в секторите „Плодове и зеленчуци“ и „Мляко и млечни продукти“.

С проекта на Наредба за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“ са регламентирани допустимите бенефициери, общите изисквания, на които трябва да отговарят кандидатите, както и специфичните условия за подпомагане по отделните дейности от интервенциите в сектора. За всяка интервенция са уредени видовете разходи, допустими за финансиране, както и условията за тяхното подпомагане.

В предложения проект на нормативен акт е разписан редът за кандидатстване по интервенциите в секторите „Плодове и зеленчуци“ и „Мляко и млечни продукти“. Подаването на заявленията за подпомагане ще се извършва чрез Системата за електронни услуги (СЕУ). Предвидено е заявлението да се подписва с квалифициран електронен подпис и да се подава чрез индивидуалния профил на кандидата в СЕУ лично, чрез законен негов представител или чрез упълномощено от него лице. Комуникацията между Държавен фонд „Земеделие“ и кандидатите ще се извършва в СЕУ, включително съобщаването на индивидуалните административни актове чрез съобщение в индивидуалния профил на кандидата.

В проекта на Наредба подробно е разписан и редът за изплащане на финансовата помощ. Уредени са условията за извършване на административни проверки и проверки на място по подадените заявления за подпомагане, връщане на постъпилите документи при непълноти, липси и неясноти, срокове за отстраняване на нередовностите, както и одобряване или отхвърляне на постъпилите заявления. Регламентиран е редът за сключване на договори за предоставяне на безвъзмездна финансова помощ с Държавен фонд „Земеделие“, включително процедура за промяна на вече подписани договори, като и основанията за пълен или частичен отказ от изплащане на помощта.

В проекта на Наредба е разписан контролът, който Държавен фонд „Земеделие“ ще осъществява върху изпълнението на подпомогнатите дейности. Уредени са задълженията на ползвателите на помощта, както и санкциите в резултат на извършен последващ контрол, а именно възстановяване на получената финансова помощ.

Прилагането на интервенциите по Стратегическия план в секторите „Плодове и зеленчуци“ и „Мляко и млечни продукти“ ще се отчита от Държавен фонд „Земеделие“ пред Европейската комисия чрез информационен модул за мониторинг при спазване на изискванията на Регламент (ЕС) 2021/2115.

**Цели**

Предложените текстове на Наредба за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“ са насочени към постигане на следните цели:

Създаване на национална правна рамка, уреждаща прилагането на Стратегическия план за развитие на земеделието и селските райони на Република България за програмен период 2023 – 2027 г. в секторите „Плодове и зеленчуци“ и „Мляко и млечни продукти“.

Регламентиране на условията и реда за прилагане на интервенциите в секторите „Плодове и зеленчуци“ и „Мляко и млечни продукти“, с които ще се осигури изпълнение на заложените в Стратегическия план специфични цели и индикатори за резултат, както и най-ефективното усвояване на предвидения за Република България финансов ресурс за сектора.

Уреждане на финансовите условия за подпомагане по интервенциите в секторите „Плодове и зеленчуци“ и „Мляко и млечни продукти“, чрез които се цели подобряване на пазарната позиция на земеделските стопани и увеличаване на дела им във веригата на стойността. Предоставянето на подкрепа на групи на производители, организации на производители и/асоциации на организации на производители ще стимулира сдружаването на земеделските стопани и ще повиши нивото на организираност в секторите „Плодове и зеленчуци“ и „Мляко и млечни продукти“.

Въвеждане на изискването на кандидатите за финансова помощ съгласно Регламент (ЕС) 2021/2115 за създаване на система за управление на заявленията за подпомагане, чрез комуникация по електронен път.

Гарантиране на защитата на финансовите интереси на Съюза чрез създаване на национални правила за управление на средствата по интервенциите в секторите „Плодове и зеленчуци“ и „Мляко и млечни продукти“ чрез система за контрол, налагане на ефективни и пропорционални намаления и законосъобразни откази от плащания.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати. Финансовата помощ за извършване на дейностите от интервенциите се изплаща под формата на авансови, междинни и окончателни плащания. Средствата са от Европейския фонд за гарантиране на земеделието. При оперативните програми в сектор „Плодове и зеленчуци“ е допустимо и национално съфинансиране, което се определя от степента на организираност в отделните региони в страната. С Наредбата се уреждат финансовите условия за подпомагане на разходи, извършени от бенефициерите през отделните финансови години от прилагане на Стратегическия план.

В интервенциите в сектор „Мляко и млечни продукти“ е въведено изискване, в случаите, в които исканата финансова помощ надхвърля определения със заповед на изпълнителния директор на Държавен фонд „Земеделие“ бюджет, заявленията за подпомагане да се класират съгласно критерии за оценка и да се одобряват в низходящ ред.

**Очаквани резултати от прилагането на акта**

С приемането на нормативния акт се очаква успешно прилагане на секторните интервенции в областта на плодовете и зеленчуците и млякото и млечните продукти, като по този начин ще бъде предоставена подкрепа за ГП, ОП и АОП при изпълнение на одобрени оперативни програми. С прилагането на Наредбата се очаква да се стимулира сдружаването на земеделските стопани в Република България в ГП, ОП и АОП, които да изпълняват оперативни програми. Не на последно място, актът ще допринесе за ефективна защита на финансовите интереси на Съюза и националните средства, предвидени в съответствие с чл. 53 от Регламент (ЕС) 2021/2115 като национална финансова помощ за интервенциите в сектор „Плодове и зеленчуци“.

Потенциално заинтересовани страни от приемането на наредбата са Министерство на земеделието и храните, Държавен фонд „Земеделие“, всички признати групи и организации на производители в секторите „Плодове и зеленчуци“ и „Мляко и млечни продукти“.

**Анализ за съответствие с правото на Европейския съюз**

Проектът на Наредба за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“ не е свързан с транспониране в националното законодателство на нормативни актове на институциите на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 66 във връзка с чл. 65, т. 1 и т. 4 от Закона за подпомагане на земеделските производители, предлагам да издадете приложената Наредба за условията и реда за прилагане на интервенции от Стратегическия план за развитие на земеделието и селските райони за периода   
2023 – 2027 г. в секторите „Плодове и зеленчуци“ и „Мляко и млечни продукти“.

|  |  |
| --- | --- |
| **Приложение:** | 1. Наредба за условията и реда за прилагане на интервенции от Стратегическия план за развитие на земеделието и селските райони за периода 2023 – 2027 г. в секторите „Плодове и зеленчуци“ и „Мляко и млечни продукти“; 2. Справка за отразяване на постъпилите становища от вътрешноведомственото съгласуване; 3. Постъпили становища от вътрешноведомственото съгласуване; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Постъпили предложения и становища от обществената консултация. |

**АЛЕКСАНДЪР ЙОЦЕВ**

*Заместник-министър*